3. ΑΝΑΓΚ. ΝΟΜΟΣ υπ’ αριθ. 1157 της 27/30 Μαρτ. 1938 (ΦΕΚ Α΄ 124) Περί τροποποιήσεως και συμπληρώσεως του από 25 Ιαν. 1936 Α. Νόμου «περί συστάσεως Ειδικού Ταμείου Μηχανημάτων Λιμενικών Έργων» και του από 3 Απρ. 1936 Β.Δ/τος «περί εκτελέσεως του Νόμου τούτου». Άρθρ.1-3.(Τροποποιούνται τα άρθρ. 1, 2, και 12 του Α.Ν. 25 Ιαν. 1936 περί Ε.Τ.Μ.Λ.Ε.) Άρθρ.4-5.(Τροποποιούνται τα άρθρ. 23 και 24 του Β.Δ. 3 Απρ. 1936 περί εκτελέσεως του Α.Ν. 25 Ιαν. 1936). Άρθρ.6.-1.Δια Β.Δ/των του Υπουργού της Συγκοινωνίας και Υφυπουργού Εργασίας δύνανται να υπαχθώσιν οι υπάλληλοι του Ειδικού Ταμείου Μηχανημάτων Λιμενικών Έργων εις το Ταμείον  Προνοίας Υπαλλήλων Λιμενικών Ταμείων, καθοριζομένων δια του αυτού Δ/τος των συμμετεχόντων εις το ως άνω Ταμείον προσώπων και των εισφορών αυτών τε και του Ε.Τ.Μ.Λ.Ε. Άρθρ.7.-1.Αι περί υποχρεωτικής προσλήψεως και τοποθετήσεως Εφέδρων Παλαιών Πολεμιστών και περί Πολυτέκνων ισχύουσαι εκάστοτε διατάξεις δεν εφαρμόζονται επί του εν γένει τεχνικού και διοικητικού προσωπικού του Ε.Τ.Μ.Λ.Ε. και των πλωτών αυτού μηχανημάτων. Άρθρ.8.-Αι τυχόν αναγκαιούσαι λεπτομέρειαι προς εκτέλεσιν του παρόντος Νόμου καθορισθήσονται δια Β.Δ/των εκδιδομένων προτάσει του Υπουργού της Συγκοινωνίας. Άρθρ.9.-Οι κατά την ισχύν του παρόντος Νόμου υπηρετούντες μόνιμοι υπάλληλοι του Τ.Μ.Λ.Ε. διατηρούσι την μονιμότητα αυτών. Άρθρ.10.-1.Επιτρέπεται η δια Β.Δ/τος προτάσει του Υπουργού της Συγκοινωνίας κωδικοποίησις των διατάξεων του παρόντος και των λοιπών ισχυουσών διατάξεων «περί Ειδικού Ταμείου Μηχανημάτων Λιμενικών Έργων», εις ενιαίον κείμενον, μεταβαλλομένης της σειράς των άρθρων, παραγράφων και εδαφίων και λέξεων, άνευ όμως αλλοιώσεως της εννοίας του κειμένου. 2.Κατά τον αυτόν τρόπον επιτρέπεται η κωδικοποίησις εις ενιαίον κείμενον των περί λιμένων και Λιμενικών Ταμείων κειμένων διατάξεων.

[Source: greek_legal_code_raptarchis | Tokens: 1649]